**OBJAVA ZA MEDIJE**

**Imovinske kartice – efikasan instrument sprječavanja korupcije u jugoistočnoj Europi ili tigar od papira?**

Zagreb, 15. ožujka 2023.*– Imovinske su kartice snažan, ali nedovoljno iskorišten instrument sprječavanja korupcije i protuzakonitoga financiranja, u prvom redu među javnim službenicima, a osobito politički izloženim osobama. Rupe u zakonima omogućuju prikrivanje imovine ili prijavljivanje niže vrijednosti u svim zemljama jugoistočne Europe, a u postupku provjere imovinskih kartica ističu se nedostatci poput nepreciznih definicija primanja darova, manjkavih definicija kazni i provođenja kaznenih postupaka te manjka osoblja zaduženog za provjeru. U Hrvatskoj je primjerice samo nad 1,19% obveznika podnošenja imovinskih kartica provedena detaljna provjera.*

U [novom broju Osvrta Instituta za javne financije](https://repozitorij.ijf.hr/islandora/object/ijf%3A846) **Vjekoslav Bratić, Martina Pezer** i **Branko Stanić** analiziraju nedostatke u postupku provjere imovinskih kartica i donose preporuke za učinkovitije provjere s ciljem povećanja odgovornosti institucija i jačanja vladavine zakona. Analizom su obuhvaćene Bugarska, Hrvatska, Mađarska, Rumunjska, Albanija, Bosna i Hercegovina, Sjeverna Makedonija, Crna Gora i Srbija, a ključni nedostatci u postupku provjere kartica su: ograničen broj obveznika prijavljivanja imovine, nepostojanje sveobuhvatne i precizne definicije darova, razlika između prijavljene i stvarne vrijednosti imovine, manjak osoblja za provjeru imovinskih kartica, razdoblje i oblik javne objave kartica te manjkava definicija i provedba kazni.

U Hrvatskoj se analizom za 2021. izdvaja nekoliko ključnih nedostataka. U imovinskim se karticama ne objavljuje ime supružnika ili izvanbračnih partnera obveznika te postoji mogućnost da oni ne obavijeste obveznike o imovini koju posjeduju. Također, 12% obveznika dostavilo je imovinske kartice nakon propisanoga roka, tj. tek nakon ponovljenog poziva za podnošenje, a postojeće kazne ne motiviraju obveznike na pravovremeno podnošenje. Povjerenstvo za odlučivanje o sukobu interesa kao nadležno tijelo ima najmanje zaposlenika od svih analiziranih zemalja te je nad samo 1,19% obveznika provedena sekundarna/detaljna provjera. Veliki je nedostatak i to što se imovinske kartice uklanjaju iz javnih registara godinu dana nakon što osoba napusti dužnost čime se ubrzava proces zaboravljanja i onemogućuje istraživački rad medija, civilnoga društva i ostalih dionika.

Ključne preporuke za djelotvornije provjere imovinskih kartica u analiziranim zemljama su: učiniti postupak provjere koherentnijim, tj. ojačati detaljne provjere i usporedbu s podatcima iz drugih registara, poboljšati pravnu osnovu u području prijave imovine, međusobno povezati različite registre (fizičkih i pravnih osoba, imovine, vrijednosnih papira, itd.) te povećati njihovu transparentnost i digitalizaciju, učinkovito provoditi kažnjavanje te redovito koristiti velike podatke za rano otkrivanje koruptivnih rizika.

U [Osvrtima](https://www.ijf.hr/hr/publikacije/casopisi/osvrti-instituta-za-javne-financije/) istraživači Instituta za javne financije komentiraju aktualna fiskalna zbivanja i analiziraju teme iz područja javnih financija i ekonomike javnog sektora, a namijenjeni su zainteresiranoj javnosti i medijima.

**Kontakt:** Institut za javne financije

E: ured@ijf.hr / T: 01/ 4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.